Caprese με μανταρίνι
Ένα ναπολιτάνικο υγρό κέικ σοκολάτας με μια παραλλαγή που το κάνει πιο υγρό και μαλακό.
200-210 γρ. φλούδες από μανταρίνια (μπορούμε να τις συγκεντρώσουμε σιγά σιγά: κάθε φορά που τρώμε μανταρίνια, θα κρατάμε τις φλούδες στο ψυγείο), 50 γρ. χυμός πορτοκαλιού, 150 γρ. ζάχαρη άχνη + λίγη για πασπάλισμα (προαιρετικά), 3 αυγά, 230 γρ. αμύγδαλα λευκά, αλεσμένα στο μπλέντερ (ή λίγα λίγα στο μούλτι) μέχρι να γίνουν σκόνη (υπάρχει και έτοιμη αμυγδαλόσκονη σε ορισμένα μεγάλα σούπερ μάρκετ, αλλά και σε καταστήματα με βιολογικά τρόφιμα – ενίοτε πωλείται ως «αλεύρι αμυγδάλου»), 1 κουτ. γλυκού μπέικιν πάουντερ, 1 κουτ. σούπας κορν φλάουρ, 100 γρ. λευκή σοκολάτα, λιωμένη σε μπεν μαρί και διατηρημένη ζεστή, λίγο βούτυρο και αλεύρι για τη φόρμα ή ένα κομμάτι αντικολλητικό χαρτί
Για να φτιάξουμε caprese με μανταρίνι, αρχικά, πλένουμε τις φλούδες από τα μανταρίνια και τις βάζουμε σε μια κατσαρόλα με νερό. Τις βράζουμε σε χαμηλή φωτιά έως ότου μαλακώσουν (δοκιμάζουμε να τις τρυπήσουμε με ένα πιρούνι – θα πρέπει να τις διαπερνά με ευκολία). Τις βγάζουμε από την κατσαρόλα και, αφού κρυώσουν, τις πολτοποιούμε στο μπλέντερ μαζί με το 1/3 της ζάχαρης, μέχρι να γίνουν πολτός. Αδειάζουμε, τον πολτό, σε ένα μπολ και προσθέτουμε τον χυμό πορτοκαλιού, την υπόλοιπη άχνη ζάχαρη, τα αυγά, την αμυγδαλόσκονη, το μπέικιν πάουντερ και το κορν φλάουρ. Ανακατεύουμε καλά. Στο τέλος προσθέτουμε τη λιωμένη και ζεστή σοκολάτα. Μόλις ομογενοποιηθεί το μείγμα, το αδειάζουμε σε μια βουτυρωμένη και αλευρωμένη φόρμα διαμέτρου 18 εκ. (αν θέλουμε να αποφύγουμε εντελώς τη γλουτένη, δεν αλευρώνουμε τη φόρμα, απλώς στρώνουμε στον πυθμένα της ένα κομμάτι αντικολλητικό χαρτί). Ψήνουμε σε προθερμασμένο φούρνο στους 170°C για 45 λεπτά με 1 ώρα (δοκιμάζουμε με ένα μαχαίρι στα 45 λεπτά και, αν βγει λερωμένο με νωπή ζύμη, συνεχίζουμε το ψήσιμο). Αφήνουμε το κέικ να κρυώσει και, αν θέλουμε, το πασπαλίζουμε με ζάχαρη άχνη.
Αμύγδαλα,Μανταρίνι,Σοκολάτα